El 4 de setembre se celebra l'efemèride, marcada enguany per la covid19
La salut sexual i els drets sexuals en temps de la pandèmia de covid19 són els focus del Dia Mundial de la Salut Sexual que se celebra el 4 de setembre, amb el lema "El plaer sexual en temps de crisi per la covid19".
Des de l'Associació Mundial per la Salut Sexual (WAS), promotora de l'efemèride, consideren que la situació d'alerta global requereix una atenció especial per les mesures de confinament, distància física i d'higiene recomanades per al seu control, així com per les conseqüències sanitàries, socials i econòmiques.
Aquestes mesures extraordinàries provoquen un increment de l'estrès i les tensions i fan que la violència domèstica i sexual augmenti, especialment en dones i nenes, a la vegada que l'abús, l'opressió i la discriminació.
També es relaciona amb l'abús de substàncies, els conflictes de relació, els problemes financers i la desocupació i les dificultats per accedir a serveis i allotjament segur.
Els infants pateixen un major risc de violència domèstica i abús sexual dins les famílies.
Els drets sexuals són un risc particular durant aquesta pandèmia.
Les relacions, la seguretat emocional i la salut mental es poden veure greument compromeses.
La crisi també afecta severament a les persones amb diversitat sexual i de gènere.
Les organitzacions LGBTI informen que la violència contra les minories ha augmentat en molts casos.
La situació és especialment compromesa per als joves de diversos gèneres que viuen amb pares i mares o persones cuidadores abusives.
Els sistemes de vigilància i resposta han de tenir en compte aspectes com el sexe, el gènere, l'edat, factors de risc per motius de salut, la situació laboral i l'estat d'embaràs.
Les aliances de WAS amb l'OMS i el Fons de Població de les Nacions Unides (UNFPA), entre d'altres, són fonamentals per assegurar una informació correcta sobre les precaucions per evitar contagis i riscos associats a l'activitat sexual i d'augment de la violència cap a les dones, la infància i els grups poblacionals més vulnerables dins del control de la pandèmia.
I des de WAS insten a totes les nacions a garantir que tots els drets sexuals siguin reconeguts i respectats i també l'accés als serveis d'atenció a la salut sexual i reproductiva.
La vida segueix i la sexualitat és una part inseparable i essencial dels éssers humans, el confinament pot ajudar a explorar noves formes d'expressió sexual o recuperar-ne algunes, també és una oportunitat per promoure el plaer sexual, per accedir a una vida sexual plaent, lliure de coerció, per motivar les persones a buscar resultats positius de l'activitat sexual, explorant els seus cossos i relacions, i no viure les seves vides sexuals sota por i pressió externa, tenint present que la protecció individual protegeix a altres d'emmalaltir.
Els programes de salut que incorporen els aspectes positius dels drets sexuals, la salut sexual i el plaer sexual milloren les actituds i el coneixement sobre la salut sexual, la comunicació en parella i les pràctiques de sexe segur de cada persona.
El WAS té més de cent organitzacions membres en tot el món i treballa per avançar en el camp de la sexologia, la investigació sobre sexualitat, l'educació sexual integral i l'atenció clínica, basades en l'evidència científica descrita.
La salut sexual, els drets sexuals i el plaer sexual, requereixen una atenció específica des de la salut pública, l'educació, la pràctica clínica i les lleis per a la seva protecció i promoció des de la igualtat de gènere i el respecte a la diversitat sexual.
Dins dels dos primers àmbits, des de l'Agència de Salut Pública de Catalunya (ASPCAT) es planifiquen accions de promoció de la salut afectiva i la salut sexual que es materialitzen en el Programa Salut i Escola (PSiE), adreçat a la població infantojuvenil, un Programa interdepartamental dels Departaments de Salut i d'Educació, dut a terme per l'Atenció Primària de Salut de la xarxa pública mitjançant els seus professionals d'infermeria que en la seva vessant de salut comunitària es desplacen als centres educatius del seu territori per dur a terme funcions de prevenció de la malaltia i promoció de la salut, per donar suport a la detecció precoç de situacions de risc, promoure la salut mental positiva i els hàbits saludables, l'educació per a la salut sexual i la millora del benestar biopsicosocial dels escolars.
Mitjançant per una banda la Consulta oberta, un espai confidencial de consulta en el centre docent on els alumnes adolescents i joves poden accedir de manera espontània amb privacitat per resoldre dubtes de salut, on es detecten senyals d'alarma i s'acompanya en l'orientació cap a l'atenció dels possibles problemes de salut dins del Sistema Sanitari i, per altra, les Activitats d'educació i promoció de la salut i de prevenció de la malaltia (tallers, xerrades, jornades, etc), que es realitzen dins del grup classe, vinculades al pla d'acció tutorial, coordinades i complementàries amb les que els docents fan a l'aula dins del currículum escolar.
Els eixos d'actuació en els que treballa el Programa fonamentalment són el Benestar emocional i la Salut Mental, la Salut Sexual i Afectiva, el Consum de substàncies addictives, els Hàbits Saludables, els Maltractaments i les Violències (masclista, familiar, entre iguals,...), la Salut Social i l'entorn.
La cobertura mitjana del PSiE a Catalunya és del 77%.
El nombre de visites realitzades a la Consulta Oberta durant el curs escolar 2018-19 va ser de 13.071 en escoles amb l'ESO.
Els temes de la Salut Mental i la Salut Sexual es situen dins dels tres primers temes tractats més freqüentment a la Consulta Oberta i són els dos motius principals de derivacions.
Cal facilitar que aquests professionals sanitaris es formin en el maneig dels problemes i de les situacions i aportar eines que els ajudin en la seva tasca, més en moments com l'actual, per això, l'ASPCAT, durant 2019, va organitzar dins del Pla de Formació continuada del PSiE, 52 cursos de formació bàsica i monogràfica, la majoria d'àmbit temàtic relacionat d'alguna manera amb la Salut Sexual i l'Educació Afectiva, el Benestar emocional i molt específicament, la Violència de Gènere, en els que s'han format al voltant de 900 professionals d'infermeria.
Així mateix, per tal de millorar continuadament la formació i coordinació d'aquests professionals específicament en l'atenció a la salut afectiva i sexual, es va posar en marxa una Formació de formadors en Salut Sexual de 76 llevadores referents dels ASSIR de Catalunya que formaran a les infermeres del PSiE en l'abordatge de la Salut Sexual en la Consulta oberta.
Altres accions de millora de la salut afectiva i sexual en la població jove és l'accés a l'anticoncepció d'urgència i la reducció d'embarassos no desitjats.
Durant l'any 2019, s'ha treballat l'actualització del Programa d'Anticoncepció d'Urgència (AU) a Catalunya amb la finalitat de prevenir un embaràs no desitjat després d'un coit no protegit.
Aquest document ha incorporat les innovacions en els tractaments, tant hormonals via oral com el dispositiu intrauterí de coure, a més d'un nou fulletó informatiu per a la dona, "Millor sense risc", i una nova targeta de visita preferent a l'ASSIR que pot utilitzar la dona per fer la visita de seguiment post-tractament d'AU de manera personalitzada i sense llistes d'espera.
L'anticoncepció d'urgència quan s'utilitza de manera adequada, dins dels 5 dies posteriors a la relació sexual coital desprotegida, pot prevenir més del 95% dels embarassos no desitjats.
Durant l'any 2019 a Catalunya, segons dades del Sistema d'Informació dels Serveis d'Atenció Primària (SISAP), el nombre de píndoles postcoitals dispensades a la xarxa sanitària pública de Catalunya va ser de 14.899 en un total de 12.580 persones, de les quals 10.691 les van prendre una vegada i 1.889 més vegades.
A les farmàcies, a on es pot dispensar sense recepta, la dada estimativa del nombre de píndoles lliurades en un any segons la xarxa de farmàcies sentinella està al voltant de les 53.000 unitats.
En tres anys ha disminuït més d'un 25% la taxa d'embarassos en les adolescents (15 a 19 anys), segons l'última dada del Pla de Salut.